**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 2016 թվականի հոկտեմբերի 4-ի ՀՕ-165-Ն հարկային օրենսգրքի (այսուհետ՝ Օրենսգիրք) 44-րդ հոդվածը`

1) 2-րդ մասը շարադրել հետևյալ խմբագրությամբ`

«2. Հարկային հսկողության արդյունքում Օրենսգրքի և վճարների վերաբերյալ Հայաստանի Հանրապետության օրենքների պահանջների խախտումներ հայտնաբերելու դեպքում հարկային պարտավորություններ չեն կարող առաջանալ, եթե դրանք հարկ վճարողին առաջադրվել են խախտումը կատարելու հարկային տարվան անմիջապես հաջորդող երրորդ հարկային տարին լրանալուց հետո (բացառությամբ սույն հոդվածի 5-րդ մասի երկրորդ պարբերությամբ նախատեսված դեպքի), իսկ Օրենսգրքի 73-րդ գլխի պահանջների խախտումներ հայտնաբերելու դեպքում` հինգերորդ հարկային տարին լրանալուց հետո: Օրենսգրքի` անշարժ գույքի հարկին և փոխադրամիջոցների գույքահարկին վերաբերող բաժինների պահանջների խախտումներ հայտնաբերելու դեպքում հարկային պարտավորություններ չեն կարող առաջանալ, եթե տվյալ խախտումը հայտնաբերվել է այն կատարելու հարկային տարվան անմիջապես հաջորդող տասներորդ հարկային տարին լրանալուց հետո:»:

2) 5-րդ մասում` «երեք տարի,» բառերից հետո լրացնել «իսկ Օրենսգրքի 374-րդ հոդվածի 6-րդ մասով սահմանված հարկային հաշվարկով՝ 5 տարի,» բառերը:

**Հոդված 2․** Օրենսգրքի 53-րդ հոդվածի 10-րդ մասը`

1) առաջին նախա­դասութ­յունը շարադրել հետևյալ խմբագրությամբ`

«Բացառությամբ տրանսֆերային գնագոյացման հարկային հաշվարկների, հաշվարկված հարկի կամ վճարի վերաբերյալ հարկային հաշվարկներ չեն կարող ներկայացվել այն դեպքերում, եթե հարկային հաշ­վար­կը վերաբերում է`»

2) 3-րդ կետը շարադրել հետևյալ խմբագրությամբ`

«3) այն հաշվետու ժամանակաշրջանին, որի վերջին օրվանից անցել է երեք տարի, իսկ Օրենսգրքի 374-րդ հոդվածի 2-րդ մասով սահմանված տրանսֆերային գնագոյացման հաշվարկի դեպքում՝ 5 տարի:»:

**Հոդված 3.** Օրենսգրքի 54-րդ հոդվածի 1-ին մասը շարադրել հետևյալ խմբագրությամբ`

«1. Հարկ վճարողի (Օրենսգրքով սահմանված դեպքերում` հարկային գործակալի, հավատարմագրային կառավարչի, համատեղ գործունեության հաշվետու մասնակցի, կոմիսիոների, գործարքի իրականացման ժամանակ իր անունից հանդես եկող գործակալի, անչափահաս ֆիզիկական անձանց դեպքում` նաև ծնողի կամ խնամակալի) կողմից հարկային մարմին ներկայացված հարկային հաշվարկում սխալների ինքնուրույն հայտնաբերման դեպքում, իսկ Օրենսգրքի 374-րդ հոդվածով սահմանված դեպքում՝ հարկային մարմնի առաջարկով, դրանց ճշտման արդյունքներով, սույն հոդվածով սահմանված կարգով, կարող են ներկայացվել ճշտված հարկային հաշվարկներ, այդ թվում` տրանսֆերային գնագոյացման ճշտված հարկային հաշվարկներ:»:

**Հոդված 4.** Օրենսգրքի 335-րդ հոդվածի 2-րդ մասը լրացնել հետևյալ բովանդակությամբ 3-րդ կետով `

«3) տրանսֆերային գնագոյացման ստուգում` վերահսկվող գործարքների՝ պարզած ձեռքի հեռավորության սկզբուն­քին համապատասխանության պարզման և դրա արդյունքում` շահութահարկի և բնօգտագործման վճար ռոյալթիի հաշվարկման և վճարման ամբող­ջա­կանության պարզում:»:

**Հոդված 5.** Օրենսգրքի 336-րդ հոդվածը`

1) Վերնագիրը շարադրել հետևյալ խմբագրությամբ`

«Հոդված 336. Համալիր հարկային և տրանսֆերային գնագոյացման ստու­գում­ների պլանավորումը:»:

2­) 1-ին մասը շարադրել հետևյալ խմբագրությամբ`

«1. Հարկային հսկողության շրջանակներում համալիր հարկային ստուգումների պլանավորումն իրականացվում է ռիսկերի վրա հիմնված հարկային ստուգումների համակարգի միջոցով։ Ռիսկի վրա հիմնված համալիր հարկային ստուգումների միջոցով հարկային մարմինն այդ ստուգումները նպատակաուղղում է դեպի այն ոլորտները և այն հարկ վճարողները, որոնք առավել ռիսկային են: Տրանսֆերային գնագոյացման ստուգումների պլանավորումն իրականացվում է հարկ վճարողի վերահսկվող գործարքների մասին ծանուցման ձևի և տրանսֆերային գնագոյացման փաստաթղթավորման միջոցով ներկայացված տեղեկատվության վերլուծության արդյունքում վերհանված ռիսկերի, ինչպես նաև սույն մասում նշված ծանուցման ձևը և (կամ) տրանսֆերային գնագոյացման փաստաթղթավորում չներկայացնելու դեպքերի հիման վրա։ Հարկային մարմինը տրանսֆերային գնագոյացման ստուգումները նպատակաուղղում է դեպի այն գործարքները և այն հարկ վճարողները, որոնք առավել ռիսկային են։»:

3) 2-րդ մասում «Համալիր հարկային ստուգումները պլանավորելու նպատակով» բառերը փոխարինել «Համալիր հարկային և տրանսֆերային գնագոյացման ստուգումները պլա­նա­վորելու նպատակով» բառերով․

4) 2-րդ մասի 1-ին կետը շարադրել հետևյալ խմբագրությամբ`

«1) հարկային մարմինը մշակում է հարկ վճարողների և նրանց գործունեության ռիսկայնության աստիճանը բնորոշող չափանիշները: Ռիսկի վրա հիմնված համալիր հարկային և տրանսֆերային գնագոյացման ստուգումների մեթոդաբանությունը և ռիսկայնությունը որոշող չափանիշների ընդհանուր նկարագիրը հաստատում է Կառավարությունը, իսկ դրանց հաշվարկման և գնահատման կարգը հաստատում է հարկային մարմինը.»:

5) լրացնել հետևյալ բովանդակությամբ 9-րդ մասով՝

«9. Տրանսֆերային գնագոյացման ստուգումների տարեկան ծրագիրը հրապա­րակ­ման ենթակա չէ:»:

**Հոդված 6.** Օրենսգրքի 337-րդ հոդվածը`

1) վերնագրում «հարկային» բառից հետո լրացնել «և տրանսֆերային գնագոյացման»

2) 1-1.2-րդ մասերը շարադրել հետևյալ խմբագրությամբ`

«1. Համալիր հարկային և տրանսֆերային գնագոյացման ստուգումները նույն հարկ վճարողի մոտ, կախված ռիսկայնության աստիճանից, իրականացվում են հետևյալ հաճախականությամբ.

1.1. Համալիր հարկային ստուգման դեպքում․

1) բարձր ռիսկայնության դեպքում` ոչ ավելի հաճախ, քան հարկային տարվա ընթացքում մեկ անգամ.

2) միջին ռիսկայնության դեպքում` ոչ ավելի հաճախ, քան երեք հաջորդական հարկային տարիների ընթացքում մեկ անգամ.

3) ցածր ռիսկայնության դեպքում` ոչ ավելի հաճախ, քան հինգ հաջորդական հարկային տարիների ընթացքում մեկ անգամ:

1.2. Տրանսֆերային գնագոյացման ստուգման դեպքում․

1) բարձր ռիսկայնության դեպքում` ոչ ավելի հաճախ, քան երեք հաջորդական հարկային տար­վա ընթացքում 1 անգամ.

2) միջին ռիսկայնության դեպքում` ոչ ավելի հաճախ, քան չորս հաջորդական հարկային տարիների ընթացքում մեկ անգամ.

3) ցածր ռիսկայնության դեպքում` ոչ ավելի հաճախ, քան հինգ հաջորդական հարկային տարիների ընթացքում մեկ անգամ:»:

3) 4-րդ մասը՝

ա) «սահմանա­փա­կումները չեն տա­րած­վում համալիր հարկային» բառերից հետո լրացնել «և տրանսֆերային գնագոյացման» բառերը․

բ)3-րդ կետում «հարկ վճարողը» բառերից հետո լրաց­նել «համալիր հարկային ստուգումների տարեկան» բառերը:

գ) 6-րդ կետը շարադրել հետևյալ խմբագրությամբ`

«6) հարկ վճարողը (գործադիր մարմնի ղեկավարը) կամ նրան փոխարինող պաշտոնատար անձը դիմում է ներկայացրել համալիր հարկային և (կամ) տրանսֆերային գնագոյացման ստուգում իրականացնելու վերաբե­ր­յալ.»:

դ) 10-րդ կետը շարադրել հետևյալ խմբագրությամբ`

«10) համալիր հարկային և (կամ) տրանսֆերային գնագոյացման ստուգումը նշանակվել է Հայաստանի Հանրապետության քրեական դատավարության օրենսգրքին համապատասխան: Սույն կետում նշված համալիր հարկային կամ տրանսֆերային գնագոյացման ստուգումներն իրականացվում են հետաքննության մարմնի կամ քննիչի պատճառաբանված որոշման հիման վրա` որոշմամբ նշված հարցերի և ժամանակաշրջանի շրջանակներում: Հետաքննության մարմնի կամ քննիչի պատճառաբանված որոշման պատճենը ստուգման հանձնարարագրի հետ միասին տրամադրվում է հարկ վճարողին (գործադիր մարմնի ղեկավարին) կամ նրան փոխարինող պաշտոնատար անձին.»:

**Հոդված 7.** Օրենսգրքի 338-րդ հոդվածի 1-ին մասը`

1) Առաջին պարբերությունը շարադրել հետևյալխմբագրությամբ`

«1. Վերստուգումը հարկային հսկողության շրջանակներում հարկային մարմնի կող­մից հարկ վճարողի մոտ (համալիր հարկային կամ տրանսֆերային գնագոյացման ստուգմամբ ստուգված ժամանակաշրջաններում կազմակերպության վերակազմա­կեր­պ­ման դեպքերում՝ իրավահաջորդի (իրավահաջորդների) մոտ նաև իրավանա­խորդ­ների մասով) համալիր հարկային կամ տրանսֆերային գնագոյացման ստուգ­մամբ ստուգված հաշվետու ժամանակաշրջանի և ստուգված հարցերի երկրորդ և ավելի անգամ նույն տեսակի համալիր հարկային կամ տրանսֆերային գնագո­յաց­ման ստուգումն է, որը կարող է իրականացվել հետևյալ հիմքերով.»:

2) 3-րդ կետում «համալիր հարկային» բառերից հետո լրացնել «կամ տրանսֆերային գնագոյացման» բառերը:

3) 4-րդ կետում «համալիր հարկային» բառերից հետո լրացնել «կամ տրանսֆերային գնագոյացման» բառերը:

4) 5-րդ կետում «համալիր հարկային» բառերից հետո լրացնել «կամ տրանսֆերային գնագոյացման» բառերը:

5) 6-րդ կետում «համալիր հարկային» բառերից հետո լրացնել «կամ տրանսֆերային գնագոյացման» բառերը:

**Հոդված 8.** Օրենսգրքի 339-րդ հոդվածի 3-րդ մասում «Համալիր հարկային» բառերից հետո լրացնել «և տրանսֆերային գնագոյացման» բառերը:

**Հոդված 9.** Օրենսգրքի 340-րդ հոդվածը`

1) 1-ին մասում «ճշտության ստուգման հարցերը» բառերից հետո լրացնել «, բացառությամբ տրանսֆերային գնագո­յացման ստուգման հարցերի։» բառերը:

2) լրացնել հետևյալ բովանդակությամբ 1.1-րդ մաս՝ `

«1.1. Տրանսֆերային գնագոյացման ստուգման հարցերը ներառում են այդ մասով հարկային հարաբերությունները կարգավորող իրավական ակտերի, Օրենս­գրքի 363-րդ հոդվածով սահմանված վերահսկվող գործարքների՝ պարզած ձեռքի հեռա­վորության սկզբունքին համապատասխանության պարզման և դրա արդյունքում Օրենսգրքի 360-րդ հոդվածի 2-րդ մասով սահմանված հարկի և վճարի հաշվարկման և վճարման ամբողջականության ճշտության ստուգման հարցերը, բացառությամբ համալիր հարկային ստուգման հարցերի։»:

3) լրացնել հետևյալ բովանդակությամբ 2.1-րդ մաս՝ `

«2․1. Տրանսֆերային գնագոյացման ստուգմամբ ստուգվող ժաման­ակաշր­ջա­նը­ ներառում է հաշվետու ժամանակաշրջանի ավարտից հետո հարկային հաշվարկներ, ինչպես նաև Օրենսգրքի 375-րդ հոդվածով սահմանված կարգով վերահսկվող գոր­ծարք­ների մասին ծանուցումը ներկայացնելու պարտավորություն նախատեսող բոլոր հարցերի գծով՝ ստուգման հանձնարարագրի տրման օրվա դրությամբ հարկային հաշ­վարկների, ինչպես նաև վերահսկվող գործարքների մասին ծանուցման ներկայացման ժամկետները լրացած և տրանսֆերային գնագոյացման ստուգմամբ չստուգված բոլոր հաշվետու ժամանա­կա­շրջանները։»:

5) 3-րդ մասի 1-ին և 3-րդ կետերում` «համալիր հարկային» բառերից հետո լրացնել «և տրանսֆերային գնագոյացման» բառերը:

6) 4-րդ մասը շարադրել հետևյալխմբագրությամբ`

«4. Վերստուգման դեպքում համալիր հարկային և տրանսֆերային գնագոյաց­ման ստուգման հարցերը ներառում են նախկինում նույն տեսակի համալիր հարկային և տրանսֆերային գնագոյացման ստուգմամբ (ստուգումներով) ստուգված ժամանա­կաշրջանների հարցերը:»:

7) 6-րդ մասում` «Համալիր հարկային» բառերից հետո լրացնել «և տրանսֆերային գնագոյացման» բառերը:

**Հոդված 10.** Օրենսգրքի 341-րդ հոդվածը`

1) 1-ին մասում` «աշխատանքային օր» բառերից հետո լրացնել «, իսկ տրանս­ֆերային գնագոյացման ստուգման դեպքում՝ ոչ ավելի, քան 90 անընդմեջ աշխա­տան­քային օր» բառերը:

2) 2-րդ մասում` «աշխատանքային օրով:» բառերից հետո լրացնել «Տրանսֆերային գնագոյացման ստուգման դեպքում՝ հարկային ստուգումն իրակա­նացնող պաշտոնատար անձի (անձանց) գրավոր զեկուցագրի հիման վրա հանձ­նա­րարագիրը տվող պաշտոնատար անձի հրամանով սույն հոդվածի 1-ին մասով սահ­ման­ված ժամկետը կարող է երկարաձգվել մինչև 90 անընդմեջ աշխատանքային օրով։» բառերը:

3) 6-րդ մասում` «աշխատանքային օրը:» բառերից հետո լրացնել «Տրանսֆերային գնագոյացման ստուգման փաստացի ժամկետը չի կարող գերազան­ցել 180 անընդմեջ աշխատանքային օրը:» բառերը:

**Հոդված 11.** Օրենսգրքի 342-րդ հոդվածը`

1) 1-ին մասը շարադրել հետևյալ խմբագրությամբ`

«1. Հարկային ստուգումն ավարտվելուց հետո՝ տասը, իսկ տրանսֆերային գնա­գոյացման ստուգման դեպքում` քսան աշխատանքային օրվա ընթացքում, ստուգ­ման արդյունքների ամփոփման հիման վրա, հարկային հարա­բե­րութ­յուն­ները կարգավորող իրավական ակտերի, իսկ տրանսֆերային գնագոյացման ստուգ­ման դեպքում` պարզած ձեռքի հեռա­վորության սկզբունքին անհամապատասխանության, ինչպես նաև հար­կային մարմնին հսկողության լիազորություններ վերապահող իրավական ակ­տերի այլ պահանջների կատարման խախտումներ հայտնաբերված լինելու դեպքում, ստուգումն իրականացնող պաշտոնատար անձը (անձինք) երկու օրինակից կազմում է հարկային մարմնի սահմանած ձևով ստուգման ակտի նախագիծ, որը ստորագրում է ստուգումն իրականացնող պաշտոնատար անձը (անձինք) և այն կազմելու օրվան հաջորդող երեք աշխատանքային օրվա ընթացքում, սույն հոդվածի 8-րդ մասով սահմանված կարգով ներկայացնում է հարկ վճարողին (գործադիր մարմնի ղեկա­վա­րին) կամ նրան փոխարինող պաշտոնատար անձին: Ստուգման արդյունքում խախ­տումներ հայտնաբերված չլինելու դեպքում սույն մասով սահմանված ժամկետում ստուգումն իրականացնող պաշտոնատար անձը (անձինք) երկու օրինակից կազմում է ստուգման ակտ (առանց ակտի նախագիծ կազմելու), որը ստորագրում է ստուգումն իրականացնող պաշտոնատար անձը (անձինք) և այն կազմելու օրվան հաջորդող երեք աշխատանքային օրվա ընթացքում սույն հոդվածի 8-րդ մասով սահմանված կարգով ներկայացնում է հարկ վճարողին (գործադիր մարմնի ղեկավարին) կամ նրան փոխարինող պաշտոնատար անձին:»:

2) 5-րդ մասի 3-րդ կետում «և գնահատման համար» բառերից հետո լրացնել «, իսկ տրանսֆերային գնագոյացման դեպքում՝ նաև Օրենսգրքի 371-րդ հոդվածով սահմանված կարգով պարզած ձեռքի հեռավորության տիրույթի և այդ տիրույթի մեդիանայի հաշվարկ, ներառյալ Օրենսգրքի 365-րդ հոդվածի համաձայն համադրելիության վերլուծության իրականացման համար օգտագործված տեղեկատ­վության աղբյուրների մասին տեղեկատվություն:» բառերը:

**Հոդված 12.** Օրենսգրքի 360-րդ հոդվածում`

1) 2-րդ և 3-րդ մասերը շարադրել հետևյալ խմբագրությամբ`

«2. Հարկային մարմինը սույն գլխով սահմանված հարկային հսկողություն իրա­կանացնելիս պարզում է վերահսկվող գոր­ծարքների պարզած ձեռքի հեռավորության սկզբունքին համապատաս­խանութ­յունը, ինչպես նաև վերահսկվող գործարքների իրականացման արդյունքում ձևավոր­վող Օրենսգրքով սահմանված հետևյալ հարկի և վճարի հաշվարկման և վճարման ամ­­­բողջականությունը.

1) շահութահարկ.

2) բնօգտագործման վճար ռոյալթի:»:

3. Սույն գլխի դրույթները չեն տարածվում.

1) Հայաստանի Հանրապետության պետական կառավարման մարմինների և (կամ) տեղական ինքնա­կառա­վարման մարմինների հետ իրականացված գործարքների նկատմամբ.

2) Հայաստանի Հանրապետության կենտրոնական բանկի հետ իրականացված գործարքների նկատմամբ.

3) Հայաստանի Հանրապետության հանրային ծառայությունները կարգավորող հանձնաժողովի կողմից սահ­մանված սակագներով իրականացվող գործարքների նկատմամբ.

4) այն գործարքների նկատմամբ, որոնց համար վավերացված միջազգային պայ­մա­­նագրերով սահմանված են հարկվող բազայի որոշման առանձ­նա­հատ­կութ­յուն­­ներ.

**Հոդված 13.** Օրենսգրքի 361-րդ հոդվածը`

1) 1-ին մասը՝

ա) 5-րդ կետը շարադրել հետևյալ խմբագրությամբ՝

«**հարկման հատուկ ազատական համակարգեր ունեցող երկիր (աշխարհագրական տարածք)`** վնասակար հարկային պրակտիկա կիրառող, ինչպես նաև հարկման հատուկ ազատական համակարգեր ունեցող երկրներ **(աշխարհագրական տարածք)**, այդ թվում՝ կառավարության կողմից սահմանված․»

բ) 6-րդ կետում` «օտարման,» բառից հետո լրացնել «ոչ նյութական ակտիվների օգտագործման իրավունքի տրամադրման (ստաց­ման), փոխառության տրամադրման (ստացման), դրամական պահանջի իրա­վուն­քի զիջման (փոխանցման), ֆինանսական ակտիվի օտարման,» բառե­րով:

գ) լրացնել հետևյալ բովանդակությամբ 13-րդ և 14 կետերով՝ `

«13) անձ՝ ֆիզիկական անձ, իրավաբանական անձ, ինչպես նաև տրաստը կամ օտարերկրյա օրենսդրությամբ իրավաբանական անձի կարգավիճակ չունեցող իրավաբանական կազմավորումը

14) բազմազգ կազմակերպություն՝ կազմակերպությունների խումբ, որը գործունեություն է ծավալում բազմազգ կազմակերպության գրանցման ռեզիդենտության երկրից տարբերվող առնվազն մեկ երկրում։»։

**Հոդված 14.** Օրենսգրքի 362-րդ հոդվածը շարադրել հետևյալ խմբագրությամբ`

«Հոդված 362․ Փոխկապակցված անձինք

1. Սույն գլխի կիրառության իմաստով` երկու և ավելի անձինք համարվում են փոխկապակցված, եթե`

1) անձանցից մեկը ուղղակի կամ անուղղակի կերպով մասնակցում է մյուս անձի կառավարմանը, վերահսկմանը կամ մասնակցություն (բաժնետոմս, բաժնեմաս, փայաբաժին) ունի մյուսի կանոնադրական կամ բաժնեհավաք կապիտալում.

2) միևնույն անձն ուղղակի կամ անուղղակի կերպով մասնակցում է երկու և ավելի անձանց կառավարմանը, վերահսկմանը կամ մասնակցություն (բաժնետոմս, բաժնեմաս, փայաբաժին) ունի դրանց կանոնադրական կամ բաժնեհավաք կապիտալում:

2. Սույն հոդվածի 1-ին մասի կիրառության իմաստով՝ համարվում է, որ անձը ուղղակի կամ անուղղակի կերպով մասնակցում է մյուս անձի կառավարմանը, վերա­հսկմանը կամ մասնակցություն (բաժնետոմս, բաժնեմաս, փայաբաժին) ունի մյուս ան­ձի կանոնադրական կամ բաժնեհավաք կապիտալում, եթե`

1) անձին ուղղակի կամ անուղղակի կերպով պատկանում են մյուս անձի կանո­նադ­րական կամ բաժնեհավաք կապիտալի 20 տոկոս և ավելի բաժնետոմսերը, բաժ­նե­մասը, փայաբաժինը.

2) անձը գործնականում վերահսկում է մյուս անձի գործարար որո­շում­ները:»:

3. Սույն հոդվածի 2-րդ մասի 2-րդ կետի կիրառության իմաստով՝ անձը գործ­նա­կանում վերահսկում է մյուս անձի գործարար որոշումները՝ անկախ տվյալ անձի կա­նո­նադ­րական կամ բաժնեհավաք կապիտալում մասնակցությունից, եթե հետևյալ պայ­մաններից որևէ մեկը բավարարվում է.

1) անձն ուղղակի կամ անուղղակի կերպով տիրապետում կամ վերահսկում է մյուս անձի ձայնի իրավունք տվող բաժնային արժեթղթերի 20 և ավելի տոկոսը.

2) անձն ուղղակի կամ անուղղակի կերպով վերահսկում է մյուս անձի գործա­դիր խորհրդի կամ տնօրենների խորհրդի ձևավորման (ընտրման) գործընթացը.

3) անձի կողմից մյուս անձին տվյալ հարկային տարվա որևէ օրվա դրությամբ տրամադրված և (կամ) երաշխավորված փո­խա­ռութ­յունների գումարի հաշվեկշռային արժեքը գերազանցում է տվյալ հար­կա­յին տարվա հունվարի 1-ի դրությամբ ստացողի ընդհանուր ակտիվների հաշվեկշռային արժեքի 51 տոկոսը, ընդ որում 51 տոկոսի հաշվարկի մեջ ներառվում են նաև մինչև 2020 թվականի հունվարի 1-ը ստացված և (կամ) երաշխավորված փոխառությունների գումարները։

4) հարկային տարում հարկ վճարողի ձեռնարկատիրական եկամուտների 80 տոկոսից ավելին ստացվել է ոչ ռեզիդենտ անձին ապրանքների մատակարարման, նրա համար աշխատանքների կատարման և (կամ) նրան ծառայությունների մա­տուց­ման գործարքներից, բացառությամբ գույքի վարձակալության և (կամ) անհատույց օգ­տագործման, ոչ նյութական ակտիվների օտարման գործարքներից ստացվող եկա­մուտ­ների և տոկոսների.

5) հարկային տարում հարկ վճարողի ձեռնարկատիրական ծախսերի 80 տոկոսից ավելին ճանաչվել է ոչ ռեզիդենտ անձից ապրանքների ձեռքբերման, աշխատանքների ընդունման և (կամ) ծառայությունների ստացման գործարքներից, բացառությամբ գույքի վարձա­կա­լութ­յան և (կամ) անհատույց օգտագործման, ոչ նյութական ակտիվների ձեռք­բեր­ման և տոկոսների վճարման գործարքներից առաջացող ծախսերի.

6) անձինք կնքել են Օրենսգրքի 31-րդ հոդվածով սահմանված համատեղ գործունեության պայմանագիր, որով տվյալ հարկ վճարողն իր ակտիվների 50 տոկոսից ավելին ներդրել է համատեղ գործունեության մեջ.

7) անձինք կնքել են գույքի անհատույց օգտագործման պայմանագիր, որով անձը (փոխառուն) մեկ տարուց ավելի ժամկետով անհատույց օգտագործման իրավունքով օգտագործում է մյուս անձի (փոխատուի) գույքը, և այդ գույքի հաշվեկշռային արժեքը գերազանցում է տվյալ հար­կա­յին տարվա հունվարի 1-ի դրությամբ փոխառուի համախառն ակտիվների հաշվեկշռային արժեքի 51 տոկոսը:

8) ֆիզիկական անձն իրավաբանական անձի նկատմամբ իրականացնում է իրական (փաստացի) վերահսկողություն կամ հանդիսանում է տվյալ իրավաբանական անձի գործունեության ընդհանուր կամ ընթացիկ ղեկավարումն իրականացնող պաշտոնատար անձ:»։

**Հոդված 15.** Օրենսգրքի 363-րդ հոդվածը շարադրել հետևյալ խմբագրությամբ`

«1. Սույն գլխի կիրառության իմաստով՝ ապրանքների մատակարարման, ոչ նյու­թական ակտիվների օտարման, ոչ նյութական ակտիվների օգտագործման իրա­վունքի տրա­մադրման (ստացման), փոխառությունների տրամադրման (ստացման), դրամա­­կան պահանջի իրավունքի զիջման (փոխանցման), ֆինանսական ակտիվի օտարման, աշխատանքների կատարման և (կամ) ծառայությունների մատուցման գործարքը համարվում է վերահսկվող, եթե գործարքը կատարվում է փոխկապակցված համարվող ռեզիդենտ և ոչ ռեզիդենտ անձանց միջև:

2. Փոխկապակցված համարվող ռեզի­դենտ ան­ձանց միջև իրականացված՝ ապրանքների մատակարարման, ոչ նյութա­կան ակ­տիվների օտարման, ոչ նյութական ակտիվների օգտագործման իրավունքի տրամադրման (ստաց­ման), փոխառությունների տրամադրման (ստացման), դրամական պահանջի իրա­վունքի զիջման (փոխանցման), ֆինան­սական ակտիվի օտարման, աշխատանքների կատարման և (կամ) ծառայութ­յունների մատուցման գործարքը համարվում է վերահսկվող,եթե

1) գործարքի կողմերից մեկը, Օրենսգրքի 198-րդ հոդվածի 2-րդ մասի համա­ձայն, համարվում է ռոյալթի վճարող.

2) գործարքի կողմերից մեկը օգտվում է Օրենսգրքով` շահութահարկի և (կամ) ռոյալթիի գծով սահմանված հարկային արտոնություններից:

3. Հարկ վճարողի և վնասակար հարկային պրակտիկա կիրառող, ինչպես նաև հարկման հատուկ ազատական համակարգեր ունեցող երկրներում (աշխարհագրական տարածքներում), այդ թվում՝ կառավարության կողմից սահմանված, գրանցված անձանց միջև իրակա­նաց­վող սույն հոդվածի 1-ին մասով սահմանված գործարքը, անկախ այդ հարկ վճարողի և այդ անձանց փոխկա­պակց­վա­ծութ­յան հանգամանքից, համարվում է վերահսկվող:

3․1․ Սույն գլխի կիրառման իմաստով, մշտական հաստատության միջոցով Հայաստանի Հանրապետությունում գործունեություն իրականացնող ոչ ռեզիդենտ շահութահարկ վճարողի և ոչ ռեզիդենտ անձի միջև ծախսերի բաշխումը, ինչպես նաև սույն հոդվածի 1-ին մասով սահմանված գործարքները համարվում են վերահսկվող։

4. Սույն գլխի կիրառության իմաստով՝ Օրենսգրքի 64-րդ հոդվածի 2-րդ մասի 47-րդ կետի դ)-ից ժե) ենթակետերով սահմանված ֆինանսական գործարքների ու գոր­ծառ­նությունների կատարումը, ինչպես նաև բանկային և այլ հաշիվների բացման, վար­ման ու սպասարկման, այդ թվում՝ վճարահաշվարկային ծառայությունների մատու­ցումը համարվում է չվերահսկվող, եթե այն իրականացվել է բանկերի, արժեթղթերի շուկայի մասնագիտացված մասնակիցների, վճարահաշվարկային և վարկային կազմակերպությունների կողմից:

5. Սույն հոդվածի դրույթների համաձայն՝ վերահսկվող համարվող գործարքների նկատմամբ սույն գլխով սահմանված տրանսֆերային գնագոյացման կարգավորում­ները կիրառվում են, եթե հարկ վճարողի՝ հարկային տարվա ընթացքում իրականաց­րած բոլոր վերահսկվող գործարքների հանրագումարը գերազանցում է 200 միլիոն դրա­մը (առանց ԱԱՀ-ի, ակցիզային հարկի և բնապահպանական հարկի)։»:

**Հոդված 16.** Օրենսգրքի 364-րդ հոդվածը`

1) 1-ին մասը շարադրել հետևյալ խմբագրությամբ`

«1. Եթե հարկ վճարողն իրականացնում է Օրենսգրքի 363-րդ հոդվածով սահ­մանված վերահսկվող գործարք, ապա հարկ վճարողի՝ շահութահարկով հարկ­ման բա­զան և (կամ) ռոյալթիի բազան որոշվում են պարզած ձեռքի հեռա­վորության սկզբուն­քի համաձայն որոշված գների կամ այլ ֆինանսական ցուցանիշների հիման վրա:»:

2) 2-րդ մասից հանել «ԱԱՀ-ով հարկման բազան» բառերը:

3) 3-րդ մասը շարադրել հետևյալխմբագրությամբ`

«3. Եթե վերահսկվող գործարքում ստեղծվում կամ առաջանում է այնպիսի պայման, որը չի համապատասխանում պարզած ձեռքի հեռավորության սկզբունքին, ապա`

1) շահութահարկով հարկման բազայի ցանկացած լրացուցիչ գումար կամ հարկային վնասի ցանկացած նվազեցում (այսուհետ սույն գլխում՝ շահութահարկի հարկման բազա), որը կարող էր առաջանալ հարկ վճարողի մոտ, եթե վերահսկվող գործարքի պայմանները համապատասխանեին պարզած ձեռքի հեռավորության սկզբուն­քին, սակայն չի առաջացել վերահսկվող գործարքի պայմանների՝ պարզած ձեռքի հեռավորության սկզբունքին անհամապատասխանության պատճառով, հար­կա­­յին մարմնի կողմից ներառվում է հարկ վճարողի շահութահարկով հարկման բազայի մեջ.

2) ռոյալթիի բազայի ցանկացած լրացուցիչ գումար, որը կարող էր առաջանալ հարկ վճարողի մոտ, եթե վերահսկվող գործարքի պայմանները համապատասխա­նեին պարզած ձեռքի հեռավորության սկզբունքին, սակայն չի առաջացել վերա­հսկ­վող գործարքի պայմանների՝ պարզած ձեռքի հեռավորության սկզբունքին անհամա­պա­տաս­խանության պատճառով, հարկային մարմնի կողմից ներառվում է հարկ վճա­րողի ռոյալթիի բազայի մեջ:

Պարզած ձեռքի հեռավորության սկզբունքին անհամապատասխանության պատճառով հարկ վճարողի և (կամ) հարկային մարմնի կողմից շահութահարկով հարկման բազայի կամ ռոյալթիի բազայի ճշգրտման արդյունքում որևէ հաշվետու ժամանակաշրջանի մասով հարկ վճարողի հարկային պարտավորությունների (այդ թվում՝ կանխավճարների գծով) վերահաշվարկ չի կատարվում։»:

**Հոդված 17.** Օրենսգրքի 366-րդ հոդվածի 2-րդ մասի 2-րդ կետում «գործարկված կապիտալով» բառերը փոխարինել «շրջանառու կապիտալով» բառերով:

**Հոդված 18.** Օրենսգրքի 367-րդ հոդվածը`

1) 3-րդ մասը՝

ա) 2-րդ կետը շարադրել հետևյալ խմբագրությամբ`

«2) տրանսֆերային գնագոյացման համադրելիության վերլուծություններ իրականացնելու նպատակով կիրառվող, հարկային մարմնի կողմից սահմանված՝ միջազգային հեղինակավոր առևտրային տվյալների բազաներում առկա ֆինանսական և այլ տեղեկություններ.»:

բ) լրացնել հետևյալ բովանդակությամբ 8-րդ և 9-րդ կետերով՝ ՝

«8) կազմակերպությունների պաշտոնական կայքերում տեղադրված ֆինանսա­կան և (կամ) տրանսֆերային գնագոյացման քաղաքականությունների վերաբերյալ հաշվետվությունները. 9. մետաղական և (կամ) արժեթղթերի բորսաների կողմից հրապարակված տե­ղե­կատ­վությունը:»:

2) 5-րդ մասը շարադրել հետևյալ խմբագրությամբ`

«5. Հայաստանյան կողմի ներգրավվածությամբ չվերահսկվող գործարքների վերաբերյալ տեղեկությունների բացակայության դեպքում օտարերկրյա համադրելիների օգտագործումը ընդունելի է, եթե դրանք համադրելի են վերահսկվող գործարքի հետ՝ համաձայն Օրենսգրքի 365-րդ հոդվածի 1-ին մասի 1-ին կետի, այդ թվում՝ Օրենսգրքի 366-րդ հոդվածով սահմանված կարգով համադրելիության համա­պատասխան ճշգրտումներ կատարած լինելու դեպքում, և եթե համապատասխան ճշգրտումներն իրականացվել են Օրենսգրքի 365-րդ հոդվածի 1-ին մասի 2-րդ կետի համաձայն:»:

**Հոդված 19.** Օրենսգրքի 368-րդ հոդվածի 7-րդ մասը շարադրել հետևյալ խմբագրությամբ`

«7․ Սույն հոդվածով նշված տրանսֆերային գնագոյացման մեթոդների մանրամասն նկարագրությունը և կիրառության կարգը սահմանում է Հայաստանի Հանրապետության կառավարությունը:»:

**Հոդված 20.** Օրենսգրքի 371-րդ հոդվածը`

1) 3-րդ մասը շարադրել նոր խմբագրությամբ`

«3. Եթե վերահսկվող գործարքից կամ Օրենսգրքի [372-րդ հոդվածի](http://www.irtek.am/views/act.aspx?aid=150068) համաձայն` համակցված վերահսկվող գործարքից ստացված ֆինանսական ցուցանիշը գտնվում է պարզած ձեռքի հեռավորության տիրույթից դուրս, ապա հարկային մարմինը կարող է ճշգրտել այն` Օրենսգրքի [364-րդ հոդվածի 3-րդ մասի](http://www.irtek.am/views/act.aspx?aid=150068) համաձայն, մինչև մեդիանա, եթե փաստերը և հանգամանքները այլ բան չեն վկայում:»:

2) 4-րդ մասում, «միջին կետից» բառերը փոխարինել «մեդիանայից» բառով:

**Հոդված 21.** Օրենսգրքի 373-րդ հոդվածի 1-ին մասը շարադրել հետևյալ խմբագրությամբ`

«1. Այն դեպքում, երբ փաստացի տեղի ունեցած վերահսկվող գործարքի բո­վանդակությունը տարբերվում է պայմանագրով նախատեսված գործարքի բովանդակությունից, ապա վերահսկվող գոր­ծարքի` Օրենսգրքի 364-րդ հոդվածին համապատասխանությունը պարզելը հարկային մարմ­նի կողմից պետք է հիմնված լինի փաստացի տեղի ունեցած գործարքի վրա` հաշվի առնելով Օրենսգրքի 365-րդ հոդվածի 2-րդ մասով սահմանված գործոնները:»:

**Հոդված 22.** Օրենսգրքի 374-րդ հոդվածը շարադրել հետևյալ խմբագրությամբ`

«Հոդված 374․ Հարկ վճարողի կողմից իրականացվող ճշգրտումները

1. Եթե հարկ վճարողն իրականացնում է այնպիսի վերահսկվող գործարքներ, որոնց պայմանները չեն համապատասխանում պարզած ձեռքի հեռավորության սկզբունքին, ապա հարկ վճարողը կարող է ինքնուրույն վերահաշվարկել շահութահարկով հարկման բազան, և (կամ) ռոյալթիի բազան և Օրենսգրքի [54-րդ հոդվածով](http://www.irtek.am/views/act.aspx?aid=150068) սահմանված կարգով հարկային մարմին ներկայացնել տրանսֆերային գնագոյացման հարկային հաշվարկներ (այդ թվում` ճշտված), եթե պարզած ձեռքի հեռավորության սկզբունքին համապատասխանության դեպքում կարող էր ձևավորվել շահութահարկով հարկման լրացուցիչ բազա, և (կամ) ռոյալթիի լրացուցիչ բազա։

2. Հարկային մարմնի կողմից Օրենսգրքի 376-րդ հոդվածով սահմանված փաստաթղթերի, հարկային մարմնի կողմից պահանջված և հարկ վճարողի կողմից ներկայացված լրացուցիչ տեղեկատվության և հարկային մարմնի պահանջով հարկ վճարողի հետ անցկացված հարցազրույցի վերլուծության արդյունքում, հարկ վճարողի վերահսկվող գործարքների՝ պարզած ձեռքի հեռավորության սկզբունքին չհամապատասխանելու դեպքում, հարկային մարմինը, հաշվի առնելով Օրենսգրքի 371-րդ հոդվածի 4-րդ մասը, կարող է առաջարկել հարկ վճարողին ճշգրտել վերահսկվող գործարքի ֆինանսական ցուցանիշը մինչև մեդիանա, ճշգրտել շահութահարկով հարկման բազան և (կամ) ռոյալթիի բազան և մեկամսյա ժամկետում հարկային մարմին ներկայացնել տրանսֆերային գնագոյացման հարկային հաշվարկներ (այդ թվում` ճշտված)։

3․ Սույն հոդվածի 1-ին մասի համաձայն` հարկ վճարողի կողմից ինքնուրույն իրականացվող ճշգրտումների արդյունքում առաջացած հարկի և վճարի գումարների նկատմամբ տույժեր չեն հաշվարկվում:

4․ Սույն հոդվածի 2-րդ մասի համաձայն՝ հարկային մարմնի կողմից վերլուծութ­յան արդյունքների և համապատասխան առաջարկների հիման վրա, հարկ վճարողի կող­մից տրանսֆերային գնագոյացման հաշվարկի (այդ թվում` ճշտված) ներ­կա­յաց­ման արդյունքում լրացուցիչ առաջացած հարկի և վճարի գումարների նկատմամբ տույժերը հաշ­վարկվում են հարկային մարմնի կողմից հարկ վճարողի վերահսկվող գործարքի ֆինանսական ցուցանիշը մինչև մեդիանա ճշգրտելու վերաբերյալ առաջարկի ներկայացման օրվան հա­ջոր­դող օրվանից սկսած:

5․ Տրանսֆերային գնագոյացման ստուգման արդյունքներով առաջադրվող հարկի և վճարի գումարների նկատմամբ տույժերը հաշվարկվում են դրանց առա­ջացման՝ այդ գործարքի հաշվետու ժամանակաշրջանի հաշվարկի ներկայաց­ման համար՝ օրենքով սահմանված օրվանից սկսած:

6. Տրանսֆերային գնագոյացման հաշվարկի (այդ թվում՝ ճշտված) ձևը, լրացման և ներկայացման կարգը սահմանում է հարկային մարմինը:»:

**Հոդված 23.** Օրենսգրքի 375-րդ հոդվածը`

1) 1-ին մասը շարադրել հետևյալ խմբագրությամբ`

«1. Եթե հարկ վճարողի, բացառությամբ Օրենսգրքի 363-րդ հոդվածի 3.1-րդ. մասով սահմանված վերահսկվող գործարքների, բոլոր վերահսկվող գործարքների հանրագումարը հար­կա­յին տարվա ընթացքում գերազանցում է Օրենսգրքի 363-րդ հոդվածի 5-րդ մասով սահ­մանված 200 միլիոն դրամի շեմը (առանց ԱԱՀ-ի,ակցիզային հարկի և բնա­պահ­պանական հարկի), ապա հարկ վճարողը պարտավոր է հարկային մարմին ներկայացնել վերահսկվող գոր­ծարք­ների մասին ծանուցում:»:

2) 3-րդ մասը շարադրել հետևյալ խմբագրությամբ`

«3. Հարկ վճարողը վերահսկվող գործարքների մասին ծանուցումը լրացնում և հարկային մարմին է ներկայացնում մինչև յուրաքանչյուր հարկային տարվան հաջորդող հարկային տարվա ապրիլի 20-ը ներառյալ: Հարկ վճարողի կողմից հարկային մարմին ներկայացված վերահսկվող գործարքների մասին ծանուցման մեջ սխալների ինքնուրույն հայտնաբերման դեպքում կարող է ներկայացվել ճշտված ծանուցումներ, մինչև տրանսֆերային գնագոյացման փաստաթղթավորումը հարկային մարմին ներկայացնելու վերաբերյալ գրավոր ծանուցման ստացման օրը:

Օրենսգրքի 363-րդ հոդվածի 2-րդ մասով սահմանված վերահսկվող գործարքների ծանուցումը ներկայացնում են գործարքի երկու կողմերը:»:

3) լրացնել հետևյալ բովանդակությամբ 5-րդ մասով՝

«5. Վերահսկվող գործարքների մասին ծանուցման ձևի մեջ գործարքները սխալ կամ պակաս քանակությամբ լրաց­նե­լու դեպքում գանձվում է տուգանք` յուրաքանչյուր սխալի կամ պակաս լրացված գործարքի մասով 500 հազար դրամի չափով:»:

**Հոդված 24.** Օրենսգրքի 376-րդ հոդվածը`

1) 1-ին մասը շարադրել հետևյալ խմբագրությամբ`

«Տրանսֆերային գնագոյացման փաստաթղթավորումն այն փաստաթուղթն է, որը ցույց է տալիս հարկ վճարողի վերահսկվող գոր­ծարք­­ների համապատասխանությունը պարզած ձեռքի հեռավորության սկզբունքին:»:

2) լրացնել հետևյալ բովանդակությամբ 1.1-րդ մասով` `

«1.1. Փաստաթղթավորումը պարունակում է հետևյալ տեղեկատվությունը.

1) Գլխավոր փաստաթուղթ - արտացոլում է բազմազգ կազմակերպության գործարար գործունեության նկարագիրը, տրանսֆերային գնա­գո­յացման ամբողջա­կան քաղաքականությունը և իր եկամուտների համաշխարհային տեղաբաշխման և տնտեսական գործունեության մասին տեղեկատվություն: Գլխավոր փաստաթուղթը ներկայացվում է մայր կազմակերպության կողմից։ Գլխավոր փաստաթղթով պահանջվող տեղեկատվության բովանդակությունը և ներկայացման կարգը սահմանում է հարկային մարմինը:

2) Տեղական փաստաթուղթ –արտացոլում է մանրամասն տեղեկատվություն կազ­մա­կերպությունների միջև կատարված գործարքների մասին: Տեղական փաստա­թուղթը ներառում է տեղեկատվություն, որն առնչվում է հարկ վճարողի և ոչ ռեզիդենտ փոխկապակցված անձանց միջև կա­տար­ված գործարքների վերաբերյալ տրանսֆերային գնագոյացման վերլուծությանը: Տեղական փաստաթուղթը ներկայացվում է դուստր կազմակերպությունների կողմից։ Տեղական փաստաթղթով պահանջվող տեղեկատվության բովանդակությունը և ներկայացման կարգը սահմանում է հարկային մարմինը: Հարկային մարմինը տեղական փաստաթուղթ կարող է պահանջել նաև մշտական հաստատության միջոցով Հայաստանի Հանրապետությունում գործունեություն իրա­կա­նացնող ոչ ռեզիդենտ շահութահարկ վճարողներից։

3) Երկրների միջև փոխանակվող հաշվետվություն – արտացոլում է հարկային մարմինների միջև համընդհանուր տեղեկատվության տրամադրում, որն առնչվում է եկամուտների համաշխարհային տեղաբաշխմանը, վճարված հարկերին և բազմազգ կազմակերպության տնտեսական գործունեության վերաբերյալ ցուցանիշներին: Երկրների միջև փոխանակվող հաշվետվությունը ներկայացվում է վերջնական մայր կազմակերպության կողմից։ Տվյալ փաստաթղթի ձևն ու լրացման կարգը սահմանում է հարկային մարմինը:»:

3) 2-րդ մասը շարադրել հետևյալ խմբագրությամբ`

«2. Սույն հոդվածի 1-ին մասով սահմանված փաստաթղթերը հարկ վճարողը հարկային մարմին է ներկայացնում վերջինիս ուղարկած գրավոր ծանուցման ստացման ամսաթվից հետո՝ 30 աշխատանքային օրվա ընթացքում: Հարկային մարմինը կարող է պահանջել լրացուցիչ այլ տեղեկատվություն, որը հարկ վճարողը հարկային մարմին է ներկայացնում վերջինիս ուղարկած գրավոր ծանուցման ստացման ամսաթվից հետո՝ 10 աշխատանքային օրվա ընթացքում: Հարկային մարմինը կարող է նաև պահանջել հարցազրույցի անցկացում հարկ վճարողի և (կամ) նրա ներկայացուցիչների հետ, որի վերաբերյալ ուղարկված գրավոր ծանուցման ստացման ամսաթվից հետո՝ 5 աշխատանքային օրվա ընթացքում, հարկ վճարողը պետք է գրավոր տեղեկացնի հարցազրույցի անցկացման վայրի, ժամկետների և մասնակիցների մասին տեղեկատվություն:»:

**Հոդված 25.** Օրենսգրքի 377-րդ հոդվածի 3-րդ մասում լրացնել հետևյալ բովանդակությամբ 2-րդ նախադասություն՝

«Փոխհամաձայնեցման ընթացակարգի միջոցով գոր­ծի լուծման կարգը սահմանում է Կառավարությունը:»:

**Հոդված 26.** Օրենսգրքի 378-րդ հոդվածը շարադրել հետրյալ խմբագրությամբ`

«Հոդված 378**.** Նախնական գնագոյացման պայմանավորվածություն

1. Սույն գլխի կիրառության իմաստով հարկ վճարողը ոչ ռեզիդենտ փոխ­կա­պակցված կողմի/կողմերի հետ կատարված գործարքների մասով կարող է դիմել հարկային մարմնին նախնական գնագոյացման պայմանավորվածության ձեռքբերման համար:

2. Նախնական գնագոյացման պայմանավորվածության ձեռքբերման կարգը և պայմանները սահ­մանում է հարկային մարմինը:»:

**Հոդված 27․** Օրենսգրքում լրացնել հետևյալ բովանդակությամբ 402․1 և 402․2-րդ հոդվածներ.

«**Հոդված 402․1․ Վերահսկվող գործարքի ծանուցման վերաբերյալ պարտականությունը չկատարելը**

1․ Վերահսկվող գործարքների մասին ծանուցումը Օրենսգրքի 375-րդ հոդվածի 3-րդ մասով սահմանված ժամկետում չտրամադրելու դեպքում գանձվում է տուգանք՝

1) 5 միլիոն դրամի չափով՝ Օրենսգրքով սահմանված կարգով հաշվարկված՝ նախորդ հարկային տարվա արդյունքներով համախառն եկամտի երկու միլիարդ դրա­մի շեմը գերազանցած կազմակերպությունների նկատմամբ.

2) 3 միլիոն դրամի չափով՝ Օրենսգրքով սահմանված կարգով հաշվարկված՝ նախորդ հարկային տարվա արդյունքներով համախառն եկամտի մեկ միլիարդ դրամի շեմը գերազանցած կազմակերպությունների նկատմամբ․

3) 1 միլիոն դրամի չափով՝ Օրենսգրքով սահմանված կարգով հաշվարկված՝ նախորդ հարկային տարվա արդյունքներով համախառն եկամտի մեկ միլիարդ դրամի շեմը չգերազանցած կազմակերպությունների նկատմամբ։

2․ Տրանսֆերային գնագոյացման փաստաթղթավորման փաստաթղթերը սահմանված ժամկետներում հարկային մարմին չներկայացնելու դեպքում հարկ վճարողը վճարում է տուգանք՝ ծանուցման ենթակա յուրաքանչյուր վերահսկվող գործարքի արժեքի 10 տոկոսի չափով, իսկ սահմանված ժամկետից ուշացնելու դեպքում յուրաքանչյուր ժամկետանց օրվա համար տույժ՝ ծանուցման ենթակա յուրաքանչյուր վերհսկվող գործարքի արժեքի 0.04 տոկոսի չափով:

**Հոդված 402․2․ Տրանսֆերային գնագոյացման փաստաթղթավորման կանոնները խախտելը**

1․ Տրանսֆերային գնագոյացման փաստաթղթավորման համար փաստաթղթերը սահմանված ժամկետներում հարկային մարմին չներկայացնելու դեպքում հարկ վճարողը վճարում է տուգանք՝ ծանուցման ենթակա յուրաքանչյուր վերահսկվող գործարքի արժեքի 10 տոկոսի չափով, իսկ սահմանված ժամկետից ուշացնելու դեպքում յուրաքանչյուր ժամկետանց օրվա համար տույժ՝ ծանուցման ենթակա յուրաքանչյուր վերհսկվող գործարքի արժեքի 0.04 տոկոսի չափով:»:

**Հոդված 28․** Օրենսգրքի 428-րդ հոդվածի 2-րդ մասում «Օրենսգրքի 422-րդ» բառերը փոխարինել «Օրենսգրքի 402․1, 402․2 և 422-րդ» բառերով։

**Հոդված 29**. **Եզրափակիչ մաս և անցումային դրույթներ**

1․ Սույն օրենքն ուժի մեջ է մտնում պաշտոնական հրապարակմանը հաջորդող օրվանից, բացառությամբ սույն օրենքի 24-րդ հոդվածի 2-րդ մասի և 26-րդ հոդվածի:

2․ Սույն օրենքի 24-րդ հոդվածի 2-րդ մասը և 26-րդ հոդվածը ուժի մեջ են մտնում 2024 թվականի հունվարի 1-ից:

3․ Սույն օրենքի 11-րդ հոդվածը, 15-րդ հոդվածի 2-րդ մասը և 16-րդ հոդվածները կիրառվում են 2020 թվականի հունվարի 1-ից ծագած հարաբերությունների նկատմամբ:

4․ Սույն օրենքի ընդունումից բխող ենթաօրենսդրական ակտերն ընդունվում են սույն օրենքն ուժի մեջ մտնելուց հետո՝ վեցամսյա ժամկետում։

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ**

**1.Իրավական ակտի ընդունման անհրաժեշտությունը**

Նախագծի ընդունումը պայմանավորված է տրանսֆերային գնագոյացման կար­գա­վորում­­­ների լիարժեք և արդյունավետ ներդրման, ինչպես նաև վերջիններիս կիրառման համար համապատասխան իրավական կարգավորումներ սահմանելու անհրաժեշտությամբ։

**2.** **Ընթացիկ իրավիճակը, կարգավորման նպատակը և բնույթը**

2020թ. հունվարի 1-ից ուժի մեջ են մտել ՀՀ հարկային օրենսգրքի (այսուհետ՝ Օրենս­գիրք) 73-րդ գլխով սահմանված տրանսֆերային գնագոյացման կարգավորում­ները, սակայն բացա­կայում են անհրաժեշտ հարկային վարչարարություն իրականաց­նելու համար համա­­պատասխան օրենսդրական հիմքերը։ Ընդհանուր առմամբ, նա­խագծի նպատակն է արդեն իսկ սահմանված կարգավորումները համա­պա­տաս­խա­նեցնել միջազգային մոտե­ցում­ներին, ինչպես նաև սահմանել հարկային հսկողություն իրականացնելու ընթացակարգերը։ Օրենս­գր­քի համապատասխան դրույթները մի­ջազ­գային մոտեցումներին համա­պա­տա­ս­խանեց­նելու անհրաժեշտությունը պայմա­նավորված է այն հանգամանքով, որ դրանք մշակվել են դեռևս 2015 թվականին, որից հետո տրանս­ֆերային գնագոյացման կարգավորումներ սահ­մա­նող միջազգային մո­տե­­ցումները էականորեն փոփոխվել են։ Մաս­նա­վորապես․

1. Տրանսֆերային գնագոյացման կիրառման տեսանկյունից չհաջողված փորձ է հա­մար­­­վում ավելացված արժեքի հարկով հարկվող գործարքների նկատմամբ տրանսֆերային գնագո­յացման կարգավորումների կիրառումը, ուստի նախագծով առաջարկվում են համա­պատ­ասխան փոփոխությունների իրականացում,
2. Հստակեցվել է տրանսֆերային գնագոյացման կարգավորումների կիրառ­ման շրջա­նակ­ները, մասնավորապես հստակեցվել է մշտական հաստատության միջո­ցով Հայաստանի Հանրապետությունում գործունեություն իրականացնող ոչ ռեզի­դենտ շահութահարկ վճա­րողների նկատմամբ տրանսֆերային գնագոյացման կի­րառ­ման առանձնահատկությունները։ Այս հստակեցումը կարևոր նշանակություն ունի համաչափ հարկային վարչարարություն իրա­կանացնելու տեսանկյունից, քանի որ դուստր կազմակերպությունների և մշտական հաստա­տութ­յունների միջոցով ՀՀ-ում գործունեություն իրականացնող անձանց միջև ստեղծվում էր խտրական մոտեցում։
3. Տրանսֆերային գնագոյացման կարգավորումների կիրառման համար կարևո­րա­գույն բաղադրիչ է փոխկապակցված անձինք համարվելու չափանիշների համակարգը, ինչը ամբող­­ջությամբ վերանայվել է։ Մասնավորապես, հաշվի առնելով այն հանգամանքը, որ փոխ­կապակց­ված անձանց շրջանակը չի սահմանափակվում միայն ՀՀ հարկ վճարողներով, իսկ գործող օրենսդրությամբ հարկ վճարողներ են համարվում այն ֆիզիկական անձինք և կազմա­կերպությունները, որոնք Օրենսգրքով ունեն կամ կարող են ունենալ հարկ կամ վճար վճարելու պար­տա­վորություն, ուստի Օրենսգրքի 362-րդ հոդվածի կիրառման տեսանկյունից առաջարկվել է «անձ» հասկացության կիրառումը, որը համապատասխանում է կրկնակի հար­կումը բացա­ռելու մասին համաձայ­նագրերով նախատեսված տերմինի բովանդակությանը։ Այս փոփո­խութ­յունը թույլ կտա հետագայում խուսափել նաև որոշակի տարընկալումներից այլ երկրների հար­կային մարմին­ների հետ փոխհամաձայնեցման ընթացակարգի իրականացման ժամա­նակ։
4. Տրանսֆերային գնագոյացման կարգավորումների ներդրումն անմիջակա­նորեն պայ­­­մա­­­նավորված են հարկ վճարողների կողմից հարկային կարգապահության դրսևորման բարձ­ր մակարդակի հետ, սակայն Օրենսգրքով սահմանված չեն հար­կային կարգապա­հության մակարդակի աճը խրախուսող մեխանիզմներ։ Այս առու­մով, նախագծով նախա­տես­վում է բարձր հարկային կարգապահություն ցուցաբերելու դեպքում հարկային պատաս­խա­նատ­­վության ավելի մեղմ միջոցներ։ Միաժամանակ, միջազգային փորձի ուսում­նա­սի­րութ­յունը վկայում է, որ տրանսֆերային գնագոյաց­ման կարգավորումների ներդրման արդ­յունա­վե­տու­թյունն ուղղակիորեն պայմանա­վորված է հարկային պատասխանատվության համա­­­պա­տաս­­խան տեսակների կիրառման հետ։ Մասնավորապես, տրանսֆերային գնագո­յաց­ման համա­­պատաս­խան փաստաթղթեր չներկայացնելու դեպքում, այն է հարկային մարմնի հետ չհա­­մա­գործակցելու դեպքում, աշխարհի բոլոր երկրներում կիրառվում են հարկային պատաս­խա­­նատվության միջոցներ և հակառակը՝ հարկային մարմնի հետ համա­գործակցելու դեպ­քում՝ սահմանված են պատասխա­նատ­վութ­յան մեղմ միջոցներ։ Վերը նշված մոտեցումներն արտա­ցոլ­ված են նա­խագծում։
5. Տրանսֆերային գնագոյացման կարգավորումների կիրառման տե­սան­կյու­նից հատ­կապես կարևոր են տեղեկատվության աղբյուրները, ինչ­պես նաև հարկային մարմնի կողմից վերջին­ներիս ձեռքբերման հնարա­վո­րութ­յունները։ Մասնավորապես, աշխարհում գործում է տրանս­­ֆերային գնագո­յաց­ման փաստա­թղթավորման եռաստիճան համակարգ՝ յուրա­քանչ­յուրն իրեն բնորոշ ընթացա­կար­գերով։ Նախագծում հստակեցվել են արժանահավատ տե­ղե­­կատ­վություն հանդիսա­ցող աղբյուրները, ինչպես նաև տեղեկությունների ներկայացման եռաստի­ճան համա­կարգը։
6. Տրանսֆերային գնագոյացման փաստաթղթավորման համակարգը ենթարկվել է առանց­­քային փոփոխությունների, որը պայմանավորված է ՏՀԶԿ «Հարկվող բազայի խեղ­աթ­յու­ր­ում և շահույթի տեղա­­շարժ» ծրագրի (այսուհետ՝ BEPS) մեկնարկով, որի նվազագույն ստան­­դարտներից է «Երկրների միջև փոխանակվող հաշվետվություն» ստանդարտը (BEPS 13-րդ Գործողություն): Նշված ստանդարտը տրանսֆերային գնագոյացման փաստաթղթա­վոր­ման եռաս­տի­­ճան համա­կարգի 3-րդ աստիճանն է, հետևաբար դրա ներդրումը արդյունավետ չի կարող լինել առանց 1-ին և 2-րդ աստիճանների փաստաթղթավորման համակարգի ներ­դր­ման։ Ուշադ­­րության արժանի է նաև այն հանգամանքը, որ «Երկրների միջև փոխանակվող հաշ­վետ­­­վություն» BEPS նվազա­գույն ստանդարտի ներդրումը հանդիսանում է նաև ՀՀ կողմից ստանձ­­­նած պար­տավորություն՝ համաձայն Եվրոպական Միության վար­քա­գծի կանոնների խմբի։

Հարկային թափանցիկության բարձրացման լծակ է հանդիսանում տրանս­ֆերային գնա­­­գոյացման կարգավորումների կիրառման շրջանակներում նախնական գնագոյացման պայմա­նա­վոր­­­­վա­ծությունների (նախնական գնագոյացման պայմա­նա­­վոր­­վածություն) ձեռք բերման հնա­րա­վորութ­յունը, որի օրենսդրական հիմքը նա­խա­գծով ևս նախատեսված է։

7․ Նախագծով նախատեսվող փոփոխությունների մյուս խումբն առնչվում է հար­կային հսկողություն իրականացնելու համար անհրաժեշտ ընթացակարգերի սահ­ման­մանը։ Մասնա­վորապես, Օրենսգրքով նախատեսված չէ հարկային հսկո­ղութ­յան ինչ տեսակ է տրանս­ֆերային գնա­­գոյացման ստուգումը և ինչ ընթա­ցա­կարգերով է իրա­կա­նացվելու։ Այս կապակ­ցությամբ, նախագծով սահ­մանվել են տրանս­ֆերային գնա­գո­յացման ստուգման տեսակը, ըն­թա­­ցակարգերը, իրակա­նաց­ման ժամկետները, առանձ­­նահատկությունները։ Միջազգային փոր­ձի ուսումնա­սի­րութ­յունը վկայում է, որ զարգացող երկրներում տրանսֆերային գնա­գոյաց­ման կարգավորումների ներդրման սկզբնական ժամանակաշրջանում տրանսֆերային գնա­գո­յաց­ման ստուգումը հանդի­սանում է առանձին ստուգման տեսակ՝ համա­պա­տասխան ստուգ­­ման շրջանակ­ներով, ժամկետներով և հարկային հետևանքներով։ Տրանսֆերային գնագոյացման որպես առանձին հարկային տեսակ լինելը պայմանավորված է վերջինիս վերլուծության և ուսումնասիրության հարցերի, ինչպես նաև վարչարարության իրականացման տարբերություններով` ի տարբերություն հարկային ստուգումների մյուս տեսակների։ Տրանսֆերային գնագոյացման ստուգումը համալիր հարկային ստուգման մաս նախատեսելու դեպքում կարող են առաջանալ բազմաթիվ խնդիրներ` կապված համալիր հարկային ստուգման և տրանսֆերային գնագոյացման վարչարարության իրականացման համար պահանջվող ժամկետների, հարկային պարտավորությունների հաշվեգրման հետ կապված։ Մասնավորապես, տրանսֆերային գնագոյացման տեսանկյունից հարկային հսկողության իրականացման ընթացակարգերը մշակելու գաղափարը քննարկվում է դեռևս 2018 թվականից։ Մասնավորապես, այն քննարկվել է մի շարք միջազգային կազմակերպությունների փորձագետների, այլ հարկային մարմինների, ինչպես նաև հարկային մարմնի այլ ստորաբաժանումների աշխատակիցների հետ։ Այն քննարկվել է նաև հարկ վճարողների հետ։ Նախնական փուլում քննարկվել է 2 տարբերակ՝

1․ տրանսֆերային գնագոյացման ստուգումն իրականացնել որպես համալիր հարկային ստուգման մաս,

2․ տրանսֆերային գնագոյացման ստուգումն իրականացնել որպես առանձին ստուգման տեսակ։

Վերը նշված տարբերակների դրական և բացասական կողմերը քննարկվել են բացառապես հարկ վճարողների համար լրացուցիչ դժվարություններ և տարընկալումներ չստեղծելու տեսանկյունից։ Հաշվի են առնվել նաև ժամանակի առումով բովանդակային և տեխնիկական խնդիրների ի հայտ գալու տարբերակները և դրանց լուծման ուղիները։ Մասնավորապես, տրանսֆերային գնագոյացման ստուգումը ենթադրում է հետևյալ փուլերը՝

1․ հարկ վճարողը մինչև հաշվետու տարվան հաջորդող ամսվա 20-ը հարկային մարմին է ներկայացնում իր վերահսկվող գործարքների մասին ծանուցումը,

2․ ծանուցման ներկայացումից հետո յուրաքանչյուր ներկայացված ծանուցում ենթարկվում է անհատական վերլուծության։ Վերլուծության ծավալը կախված է ծանուցման մեջ ներկայացված վերահսկվող գործարքների քանակից, տեսակից, բնույթից և արժեքից։ Այնուհետև, որևէ ռիսկի վերհանման դեպքում, ՀՀ հարկային օրենսգրքի 376-րդ հոդվածի համաձայն հարկային մարմինը դիմում է հարկ վճարողին, որպեսզի վերջինս 30 աշխատանքային օրվա ընթացքում հարկային մարմին ներկայացնի ռիսկային համարված վերահսկվող գործարքի վերաբերյալ փաստաթղթավորում։

3․ 30 աշխատանքային օր հետո հարկ վճարողը հարկային մարմին է ներկայացնում տրանսֆերային գնագոյացման փաստաթղթավորումը։ Որպես կանոն, պարզ գործարքների համար այն կազմում է նվազագույնը 30 էջ։

4․ Այնուհետև․ հարկային մարմնի կողմից ուսումնասիրվում են ներկայացված փաստաթղթերը, անհրաժեշտության դեպքում հարկ վճարողի հետ կարող են իրականացվել հարցազրույցներ, հանդիպումներ, պահանջվել լրացուցիչ փաստաթղթեր կամ հարցում կատարել այլ երկրներ՝ վերահսկվող գործարքի գործընկեր հանդիսացող երկրի հարկային մարմնից նշված գործընկերոջ տրանսֆերային գնագոյացման փաստաթղթավորման վերաբերյալ։ Այս գործընթացը կարող է տևել տարի (տարիներ)։ Ընդ որում, եթե համալիր հարկային ստուգումը միջազգային հարցում իրականացնելու հիմքով կասեցվում է 180 անընդմեջ օր, ապա միջազգային պրակտիկայում տրանսֆերային գնագոյացման փաստաթղթավորում ներկայացնելու հարցման պատասխանելու առավելագույն ժամկետ սահմանված չէ։ Հետևաբար, այն կարող է տևել տարի (տարիներ)։

5․ Համապատասխան փաստաթղթեր ստանալուց և ուսումնասիրելուց հետո, հարկային մարմինը կամ բավարարվում է հարկ վճարողի կողմից ներկայացված փաստաթղթերը կամ հարկային մարմինն իրենց ունեցած տեղեկատվության համաձայն հաշվարկում է տվյալ վերահսկվող գործարքի համար պարզած ձեռքի հեռավորության տիրույթը և առաջարկում է հարկ վճարողին կատարել ճշգրտում։

6․ Հարկ վճարողը հարկային մարմնի հետ համաձայն լինելու դեպքում իրականացնում է ճշգրտում, իսկ չհամաձայնելու դեպքում՝ ներկայացնում է հակառակ փաստարկներ հարկային մարմին։

7․ Հարկ վճարողի կողմից ներկայացված փաստարկներն ընդունելու դեպքում, տրանսֆերային գնագոյացման բուն ստուգման գործընթաց չի սկսվում, հակառակ դեպքում՝ սկսվում է տրանսֆերային գնագոյացման ստուգում։

8․ Ըստ մեր ունեցած տեղեկատվության, ստուգման գործընթացը կարող է լինել բավականին երկար, քանի որ ստուգման գործընթացում արդեն կարող են ներգրավվել օտարերկրյա հարկ վճարողներ և հարկային մարմիններ։

9․ Ստուգման գործընթացին կարող է հաջորդել դատական գործընթաց։

Վերը նշված քայլերի հաջորդականությունը և վերջինիցս բխող ժամանակային, բովանդակային և տեխնիկական խնդիրների արդյունքում, առավել նպատակահարմար լուծում համարվեց տրանսֆերային գնագոյացման ստուգումը՝ որպես առանձին հարկային հսկողության ձև սահմանելը։

Մասնավորապես, հարկ վճարողի համար մեծ անհարմարություն և անորոշություն է մեկ տարի և ավել ստուգման գործընթացում գտնվելը, քանի որ պարզ չէ, օրինակ՝ ինչ ընթացք կստանա շահութահարկի գծով հնարավոր լրացուցիչ պարտավորությունների առաջացումը, որն էլ իր հերթին կարող է հանգեցնել այլ հարկային պարտավորությունների առաջացման։ Ընդ որում, պարտադիր չէ, որ տրանսֆերային գնագոյացման ստուգումը հանգեցնի լրացուցիչ հարկային պարտավորությունների առաջադրման։ Հետևաբար, տվյալ անորոշությունը կարող է բացասական ազդեցություն ունենալ ընդհանուր հարկային կարգապահության վրա։ Միաժամանակ, տրանսֆերային գնագոյացման և համալիր հարկային ստուգումների շրջանակները բավականին տարբեր են։ Օրինակ, որևէ ծախսի կատարում համալիր հարկային ստուգման ժամանակ կարող է համարվել նպատակահարմար, քանի որ համապատասխանում է օրենքով սահմանված պահանջներին, իսկ տրանսֆերային գնագոյացման ստուգման դեպքում՝ ոչ, քանի որ կարող է ապացուցվել, որ այդ ծախսը չէր իրականացվի, եթե կողմերը փոխկապակցված չլինեին։ Խնդիրներ են առաջանում նաև ստուգված ժամանակաշրջանների և վաղեմության ժամկետների տեսանկյունից։

Միաժամանակ, տրանսֆերային գնագոյացման ստուգումը համալիր հարկային ստուգման շրջանակներում իրականացնելը կարող է հանգեցնել նաև հարկային եկամուտների հավաքագրման անորոշության, այսինքն՝ եթե գործող օրենսդրության շրջանակներում համալիր հարկային ստուգումը կարող է տևել առավելագույնը 90+180 (եթե միջազգային հարցում իրականացնելու անհրաժեշտություն առաջանա) օր, ապա այս դեպքում այն կարող է տևել տարի (տարիներ)։ Այս մոտեցումը խնդրահարույց է համալիր հարկային ստուգումների տարեկան պլանը չկատարելու և դրանից բխող մի շարք այլ խնդիրների տեսանկյունից ևս։

Ուստի, համալիր հարկային ստուգման վարչարարության իրականացման ընթացքը չխաթարելու համար Նախագծով նախատեսվել է տրանսֆերային գնագոյացման ստուգման տեսակը որպես առանձին հարկային ստուգման տեսակ` ինչը բխում է նաև միջազգային լավագույն փորձից: Տրանսֆերային գնագոյացման վարչարարության արդյունավետության նպատակով` Նախագծով նախատեսվել են մի շարք ենթաօրենսդրական ակտերի մշակում, որոնք ևս համպատասխանում են միջազգային ստանդարտներին և որոնց բացակայումը կազդի տվյալ հարկային վրաչարաության իրականացման արդյունավետության վրա:

Մի շարք երկրներում կիրառվող հարկային ստուգումներին առնչվող կարգավորումների ուսումնասիրության արդյունքում, առանձնացվել է նաև տրանսֆերային գնագոյացման ստուգման համար նախատեսված վաղեմության ժամկետները, որը երկրների մեծ մասում կազմում է նվազագույնը 5 տարի, իսկ որոշ երկրներում` մինչև 10 տարի: Ընդ որում, որոշ երկրներում, օրինակ, Նոր Զելանդիայում, Ուկրաինայում, Մալայզիայում և Արգենտինայում տրանսֆերային գնագոյացման ստուգումների համար նախատեսված վաղեմության ժամկետները օրենսդրորեն ավելի երկար ժամանակահատված են սահմանված, քան հարկային ստուգումների մյուս տեսակների համար: Նախագծով տրանսֆերային գնագոյացման դեպքում նման երկար ժամկետների սահմանման պատճառները մի քանիսն են, որոնք արդեն իսկ ներկայացվել են տրանսֆերային գնագոյացման ստուգման իրականացման փուլերի ներկայացման ժամանակ։

Նախագծով իրականացվել են նաև տեխնիկական բնույթի մի շարք փոփո­խութ­­յուններ և լրացումներ։

**3. Նախագծերի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ ՊԵԿ-ի կողմից:

**4.Ակնկալվող արդյունքը**

Ակնկալվում է, որ սույն նախագիծը կնպաստի տրանսֆերային գնագոյացման կար­գա­վորումների համապատասխանեցմանը միջազգային մոտեցումներին, հար­կա­յին հսկո­ղութ­յան իրականացման համար անհրաժեշտ իրավական դաշտի ապահով­մանը, հարկ վճարող-հարկային մարմին հարաբերության թափանցիկության մակար­դակի բարձրացմանը, ինչպես նաև կկանխի հարկվող բազայի քայքայման և շահույթի տեղաշարժի փորձերը: Նախագծով ակնկալվում է տրանսֆերային գնագո­յաց­ման կար­գա­վո­րումների ուղղությամբ ՀՀ ՊԵԿ կող­մից իրականացվող վարչարա­րութ­յան բարելավումը: Նախագիծը կխթանի նաև փոխ­կա­պակց­ված հարկ վճարող­ների միջև միջսահ­մա­նա­յին գործարք­նե­րի պայմանների, դրանց դի­մաց ստաց­ված եկա­մուտ­նե­րի և առա­ջաց­ված հարկվող բա­զա­յի ճշգրիտ ներկայացմանը և հարկ­մա­նը:

**5.** **Պետական կամ տեղական ինքնակառավարման մարմնի բյուջեում եկամուտների ավելացման կամ նվազեցման մասին**

Նախագծի ընդունմամբ պետական կամ տեղական ինքնակառավարման մարմնի բյուջեներում եկամուտների ավելացում կամ նվազեցում չի նախատեսվում։

**6. Կապը ռազմավարական փաստաթղթերի հետ. Կառավարության 2019-2023թթ. ծրագիր, ոլորտային և/կամ այլ ռազմավարություններ**

Նախագիծը բխում է ՀՀ կառավարության 2019-2023 թվականների գործունեության միջոցառումների ծրագրից (353.4 միջոցառում) և ՀՀ պետական եկամուտների կոմիտեի 2020-2024 թվականների զարգացման և վարչարարության բարելավման ռազմավարական ծրագրից (ենթանպատակ 2.2.4):